A mes tres honnourés et doubtés seigneurs messeigneurs des finances et des comptes residans à Dijon, Jehan Regnier, licen(cié) en loys et Jehan Courret receveur du bailliaige1 de la Mont(ag)ne, commissaires députés en ceste partie par mes très reve(re)nds et doubtés s(eigneur)s les esleuz ou duchié de Bourg(og)ne, honneur et reve(re)nce, avec toute hunble obeissan(ce). Très honnourés et doubtés seigneurs, plaise vous savoir que le XXIme jour du mois de fevrierz l’an mil CCCC soixante et quinze, nous som(m)es transportés au lieu d’Ostung pour vacquer et entandre à la serche et descripcion des feux estans au bailliaige dud(it) Ostung, de Chastel Chinon et terres enclavees estant de l’election2 dud(it) Ostung, et tant des feux laïz com(m)e des feux des gens d’eglise, lesquelx avons descriptz en un quayer appart, reservé les feuz des nobles suivans les armes, selon que par mesd(its) s(eigneur)s des Estas nous a esté ordonné et mandé, laquelle descripcion et serche desdits feux, nous avons faicte et p(ar)faicte en et par la mannie(re) cy ap(rè)s escripte, appelés avec nous honn(orable) hom(m)es et saiges Amyot Genevois et Daniel B(ar)biez, com(m)is contreroleurs oud(it) baill(iaige) et terres enclavées par mess(eigneurs) des Estas de la Conté et le tout selon la forme et teneur de lad(ite) com(m)ission, de laquelle la teneur s’ensuit : […]